એક શાળામાં એક્ઝામ ચાલી રહી હતી અને સ્ટાફ-રૂમમાં એક શિક્ષક (શાહસાહેબ) બેઠાં બેઠાં ન્યુઝપેપર વાંચી રહ્યા હતા. તે દરમિયાન સ્ટાફરૂમની બહાર લોબીમાં ઊભેલા કેટલાક વિદ્યાર્થીઓનો સંવાદ એમના કાને પડ્યો. એમાં એક તોફાની અને માથાભારે વિદ્યાર્થી કહેતો હતો કે, ‘આપણી સ્કૂલમાં આ શાહસાહેબ ખૂબ કડક છે, શિસ્તનો ખૂબ આગ્રહ રાખે છે અને પરીક્ષામાં વિદ્યાર્થીઓને ચોરી પણ કરવા દેતા નથી! આવું કેમ ચાલે? આપણી સ્કૂલના બધા જ વિદ્યાર્થીઓ શાહસાહેબથી ડરે છે, પણ હું એમનાથી બિલકુલ ડરતો નથી. આજે હું પરીક્ષામાં ચોરી કરવાનો જ છું. અમારા ક્લાસમાં સુપરવિઝન માટે શાહસાહેબ આવશે તો પણ હું ચોરી કરીશ જ. આજે તો મારી સાથે હું ખંજર લઈને આવ્યો છું. જો શાહસાહેબ મને ચોરી કરવાની ના પાડશે તો જોયા જેવી થશે!’